*****
ΚΑΝΟΝΙΣΜΟΣ (ΕΟΚ) αριθ. 2988/90 ΤΗΣ ΕΠΙΤΡΟΠΗΣ
της 16ης Οκτωβρίου 1990
για την τροποποίηση του κανονισμού (ΕΟΚ) αριθ. 1350/72 όσον αφορά τον καθορισμό των φυτευομένων με λυκίσκο εκτάσεων
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Οικονομικής Κοινότητας,
τον κανονισμό (ΕΟΚ) αριθ. 1696/71 του Συμβουλίου της 26ης Ιουλίου 1971, περί κοινής οργανώσεως της αγοράς στον τομέα του λυκίσκου (1), όπως τροποποιήθηκε τελευταία από τον κανονισμό (ΕΟΚ) αριθ. 2780/90 (2), και ιδίως το άρθρο 13 παράγραφος 4,
Εκτιμώντας:
ότι το άρθρο 1 παράγραφος 3 του κανονισμού (ΕΟΚ) αριθ. 1350/72 της Επιτροπής (3), όπως τροποποιήθηκε τελευταία από τον κανονισμό (ΕΟΚ) αριθ. 2590/85 (4), καθορίζει σε κοινοτικό επίπεδο της έννοια της «φυτευομένης εκτάσεως» για να υπάρξει ομοιόμορφος υπολογισμός των επιλεξίμων εκτάσεων για την ενίσχυση στην παραγωγή· ότι φάνηκε πως η χρησιμοποίηση του ορισμού αυτού δεν ανταποκρίνεται στο εξής στις απαιτήσεις αποτελεσματικότητας στον τομέα του λυκίσκου·
ότι αυξάνεται η αναγκαιότητα για λελογισμένη χρήση φυτοφαρμάκων και συνεπώς θα πρέπει οι καλλιεργητές να ψεκάζουν τις εξωτερικές γραμμές της καλλιέργειας του λυκίσκου από την εξωτερική πλευρά για να μην επηρεαστούν άλλες καλλιέργειες· ότι θα πρέπει για το σκοπό αυτό να προβλεφθούν συμπληρωματικές λωρίδες από κάθε πλευρά μιας καλλιέργειας λυκίσκου· ότι η καλλιέργεια θα μπορούσε να διευκολυνθεί εάν το μήκος καθενός από τα δύο τεμάχια που βρίσκονται στα άκρα των γραμμών καλλιέργειας δεν είναι αναγκαία για τους χειρισμούς των γεωργικών μηχανών αυξάνεται από 5 σε 8 μέτρα δεδομένου ότι τα γεωργικά μηχανήματα που χρησιμοποιούνται σήμερα έχουν γίνει μεγαλύτερα και απαιτούν μεγαλύτερο χώρο για τις στροφές·
ότι τα μέτρα που προβλέπονται στον παρόντα κανονισμό είναι σύμφωνα με τη γνώμη της Επιτροπής Διαχείρισης Λυκίσκου,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Το άρθρο 1 παράγραφος 3 του κανονισμού (ΕΟΚ) αριθ. 1350/72 τροποποιείται ως εξής:
1. Το στοιχείο α) αντικαθίσταται από το ακόλουθο κείμενο:
«με την επιφύλαξη των διατάξεων του στοιχείου β), το τεμάχιο που καθορίζεται από την εξωτερική γραμμή της πασαλώσεως· σε περίπτωση κατά την οποία υπάρχουν στη γραμμή αυτή φυτά λυκίσκου, προστίθεται από κάθε πλευρά του τεμαχίου μια συμπληρωματική λωρίδα εργασίας, το πλάτος της οποίας αντιστοιχεί στο μέσο πλάτος μιας λωρίδας εργασίας στο εσωτερικό της φυτευθείσας εκτάσεως· αυτή η συμπληρωματική λωρίδα εργασίας δεν πρέπει να ανήκει σε δημόσιο δρόμο·»
2. Στο στοιχείο β) οι όροι «περισσότερο από 5 μέτρα» αντικαθίστανται από τους όρους «περισσότερο από 8 μέτρα».
Άρθρο 2
Ο παρών κανονισμός αρχίζει να ισχύει την τρίτη ημέρα από τη δημοσίευσή του στην Επίσημη Εφημερίδα των Ευρωπαϊκών Κοινοτήτων.
Εφαρμόζεται από τη συγκομιδή 1991.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 16 Οκτωβρίου 1990.